Barsebäck
Barsebäck, sædegård ved kysten mellem Malmø og Landskrona i Sverige. Den omtales første gang i 1339. Med baggrund i de lokale indtægter fra senmiddelalderens rige handel og fiskeri efter høstsild lod brødrene Brock et enkelthus af Glimmingehus-typen opføre, antagelig i slutningen af 1400-t. Efter 1743, hvor Barsebäck kom i slægten Hamiltons eje (som den stadig er), forhøjedes hovedbygningen med en etage. Barsebäck blev i 1889 ombygget og udvidet i herregårdsstil.